A green and blue logo

AI-generated content may be incorrect.

**Rīgas valstspilsētas pašvaldības**

|  |
| --- |
| **Jauniešu iniciatīvu konkursa 2025.gadam**  **papildu kārtas nolikums** |

# **I. Vispārīgie jautājumi**

1. Šis nolikums nosaka kārtību, kādā tiek iesniegti un novērtēti jauniešu iniciatīvu pieteikumi un finansiāli atbalstīta projektu īstenošana Jauniešu iniciatīvu konkursa papildu kārtas (turpmāk – Konkurss) ietvaros 2025.gadā.
2. Finanšu līdzekļus konkursa kārtībā piešķir iniciatīvu īstenošanai Rīgas jaunietim vai jauniešu grupai vecumā no 13 līdz 20 gadiem (ieskaitot), tai skaitā Rīgas vispārizglītojošas skolas vai profesionālās izglītības iestādes, kas īsteno profesionālās vidējās izglītības programmas, skolēnu pašpārvaldei (turpmāk – Pretendents).
3. Konkursu pēc Rīgas valstspilsētas pašvaldības Izglītības, kultūras un sporta departamenta (turpmāk – Departaments) pasūtījuma organizē nodibinājums “Baltijas Reģionālais fonds” (turpmāk – Nodibinājums).
4. Konkursā atbalstītie projekti tiek finansēti no Departamenta 2025.gada budžeta.
5. Konkursa komisiju projektu pieteikumu izvērtēšanai (turpmāk – Komisija) izveido Nodibinājuma valdes loceklis, izdodot rīkojumu.
6. Konkurss tiek izsludināts vienu reizi gadā.
7. Paziņojums par konkursu tiek publicēts tīmekļvietnēs www.izglitiba.riga.lv, www.jaunatne.riga.lv, www.kanieris.lv un www.brfonds.lv.

# **II. Konkursa mērķis un nosacījumi**

1. Konkursa mērķis ir finansiāli atbalstīt jauniešu iniciatīvas, kuras veicina Rīgas jauniešu iekļaušanos pilsētas kultūras, sporta un izglītības procesos, sekmējot viņu fiziskās aktivitātes, vērtīborientāciju un aktīvu līdzdalību, un kuras nav saistītas ar citiem projektiem vai darbā ar jaunatni iesaistīto organizāciju programmām un pasākumiem.
2. Finanšu līdzekļi tiek piešķirti šādām aktivitātēm:
   1. neformālās mācīšanās aktivitātēm;
   2. āra dzīves aktivitātēm;
   3. jauniešu iesaistei brīvprātīgajā darbā;
   4. fiziskām aktivitātēm, kas neprasa mērķtiecīgu, ilglaicīgu iepriekšējo sagatavotību attiecīgajā sporta veidā (piemēram, atklātajiem treniņiem, amatierturnīriem u.tml.);
   5. radošai pašizpausmei (piemēram, radošām darbnīcām, improvizācijas teātra nodarbībām, izstāžu veidošanai).
3. Projekta attiecināmās izmaksas ir projekta pasākumu un aktivitāšu īstenošanai nepieciešamās izmaksas līdz EUR 400,00 vienam projektam, tai skaitā finansējums atbalsta personas (piemēram, mācību vadītājs, fasilitators u.c. projekta īstenošanai nepieciešamais ārējais speciālists) pakalpojuma apmaksai, nepārsniedzot 25% no projekta kopējā finansējuma.
4. Projekta neattiecināmās izmaksas:
   1. projekta administratīvās izmaksas;
   2. projekta vadītāja, grāmatveža un cita personāla atalgojums, tajā skaitā nodokļi;
   3. projekta sagatavošanas izmaksas;
   4. pamatlīdzekļu iegāde;
   5. degvielas iegāde;
   6. prēmijas, dāvinājumi un citi materiāli stimulējoši pasākumi projekta darba grupai, t.sk. projekta koordinatoram;
   7. naudas sodu, līgumsodu, kavējuma procentu apmaksa;
   8. izmaksas, kas neatbilst projekta mērķa sasniegšanai un izmaksas, kas jau tiek finansētas no citiem finanšu avotiem.
5. Ja projekta pasākumu un aktivitāšu īstenošanai nepieciešamo inventāru iespējams gan iznomāt, gan iegādāties, Pretendentam vienmēr jādod priekšroka nomai.
6. Nodibinājums izvērtē finansējumu saņēmušo Pretendentu iesniegtos finanšu dokumentus, to pamatotību un atbilstību projekta tāmei un reālajām izmaksām un nodrošina iesniegto finanšu dokumentu apmaksu.
7. Projekta īstenošanas ietvaros nav pieļaujams gūt ienākumus. Ja projekta ietvaros tiek gūti ienākumi, par gūto ienākumu apjomu tiek samazināts Komisijas piešķirtais finansējums.
8. Konkursa ietvaros Pretendentam ir tiesības saņemt finansējumu ne vairāk kā viena projekta īstenošanai no 2025. gada 15.oktobra līdz 2025.gada 25.novembrim.
9. Projekta aktivitātēm jānorisinās Rīgā.
10. Projekta labuma saņēmējiem jābūt Rīgas pilsētas iedzīvotājiem.

# **III. Projektu pieteikumu iesniegšana**

1. Lai piedalītos Konkursā, Pretendentam jāiesniedz:
   1. projekta pieteikuma veidlapa (1. pielikums);
   2. projekta tāme (2. pielikums).
2. Pieteikums iesniedzams elektroniski – datorsalikumā (MS Word dokuments), latviešu valodā, nosūtot uz paziņojumā par Konkursu norādīto e-pasta adresi līdz paziņojumā par Konkursu norādītajam termiņam, e-pasta nosaukumā norādot “Pieteikums iniciatīvu konkursam”.
3. Ja pieteikums nav sagatavots saskaņā ar šā nolikuma 18. un 19. punktu, vai iesniegtās veidlapas nav pilnībā aizpildītas, pieteikums tiek noraidīts bez tālākas vērtēšanas.
4. Pieteikumu iesniegšanas termiņš ir vismaz 10 darba dienas pēc paziņojuma publicēšanas par Konkursa izsludināšanu.
5. Komisija izskata tikai paziņojumā par Konkursu norādītajā termiņā iesniegtos projektu pieteikumus.
6. Nodibinājums sadarbībā ar Departamentu, pēc paziņojuma publicēšanas par Konkursa izsludināšanu, organizē mācību semināru par projektu pieteikumu sagatavošanu. Informācija par semināru norises laiku un pieteikšanās kārtību tiek publicēta paziņojumā par Konkursa izsludināšanu.
7. Projekta apstiprināšanas gadījumā Pretendentam būs jāiesniedz pieteikums papīra formā, ar pašrocīgu parakstu, līdz pieteikumā norādītajam projekta uzsākšanas datumam.

# **IV. Projektu pieteikumu vērtēšanas kritēriji**

1. Komisija veic iesniegto pieteikumu izvērtēšanu atbilstoši tematisko jomu grupām, ievērojot šādus vērtēšanas kritērijus un piešķirot katram kritērijam atbilstošo punktu skaitu:
   1. projekts veicina Rīgas jauniešu iekļaušanos pilsētas kultūras, sporta un izglītības procesos – maksimāli 7 punkti;
   2. projekts pozitīvi ietekmēs sociālo un fizisko vidi vismaz vienā Rīgas apkaimē – maksimāli 7 punkti;
   3. projekts sekmē starpkultūru dialogu un jauniešu integrāciju sabiedrībā –maksimāli 7 punkti;
   4. pieteikumā skaidri formulēti projekta mērķi, mērķauditorija un sagaidāmie rezultāti, loģiski izklāstītas plānotās aktivitātes, paredzēta projekta izvērtēšana – maksimāli 7 punkti;
   5. jauniešu loma projekta aktivitāšu sagatavošanā, īstenošanā un izvērtēšanā – maksimāli 7 punkti;
   6. projekta tāmes precizitāte, izmaksu pamatotība un atbilstība paredzētajām aktivitātēm – maksimāli 7 punkti;
   7. projekta pieteikums ir kvalitatīvs un pārliecina par projekta veiksmīgu īstenošanu – maksimāli 5 punkti.
2. Augstākais novērtējums vienam projektam ir 47 punkti. Komisijas locekļi noklausās Pretendentu projektu prezentācijas un nepieciešamības gadījumā precizē savus vērtējumus.
3. Par projektu prezentāciju laiku Pretendenti tiek informēti ne vēlāk kā nākamajā darba dienā pēc nolikuma 21.punktā noteiktā pieteikumu iesniegšanas termiņa.
4. Projektu pieteikumi tiek sakārtoti dilstošā secībā pēc novērtēšanas procesā iegūto punktu skaita un, pieejamā finansējuma ietvaros, atbalstīšanai tiek virzīti tie projektu pieteikumi, kuri saņēmuši augstāko punktu skaitu.
5. Konkursa ietvaros līdzekļi netiek piešķirti:
   1. politisku, militāru, reliģisku aktivitāšu organizēšanai un līdzdalībai tajās;
   2. bērnu un jauniešu nometņu rīkošanai un līdzdalībai tajās,
   3. konkursu un sacensību, kas prasa mērķtiecīgu iepriekšējo sagatavošanos attiecīgajā jomā, organizēšanai un līdzdalībai tajos;
   4. aktivitātēm, kas apdraud dalībnieku drošību, veselību un dzīvību.

# **V. Konkursa komisija un projektu pieteikumu izvērtēšanas kārtība**

1. Komisija sastāv no Komisijas priekšsēdētāja un četriem Komisijas locekļiem. Vienu no komisijas locekļiem deleģē Departaments.
2. Komisijas sēdes protokolē Komisijas sekretārs. Sēdes protokoli tiek glabāti Nodibinājumā saskaņā ar Nodibinājuma lietu nomenklatūru.
3. Projektu pieteikumu izvērtēšanu un lēmuma pieņemšanu par atbalstāmajiem projektiem veic Komisija, pēc nepieciešamības sasaucot Komisijas sēdes.
4. Komisija projektu pieteikumu izvērtēšanu veic un lēmumu pieņem 10 darba dienu laikā pēc projektu pieteikumu iesniegšanas termiņa beigām.

1. Ja Komisijas loceklis ir personīgi ieinteresēts kāda no iesniegtajiem projektiem izskatīšanā, viņš par to informē pārējos Komisijas locekļus un nepiedalās šā projekta vērtēšanā.
2. Nepieciešamības gadījumā Komisijai ir tiesības pieaicināt attiecīgās jomas speciālistus, kuriem ir padomdevēja tiesības.
3. Komisijai ir tiesības pieņemt lēmumu par pilna vai daļēja finansējuma piešķiršanu projektam saskaņā ar tāmi, kā arī par atteikumu piešķirt finansējumu.
4. Daļēja finansējuma piešķiršanas gadījumā Komisijai ir tiesības pieprasīt atsevišķu izdevumu pozīciju pārskatīšanu vai samazināšanu.
5. Komisijas sēdes notiek bez Pretendenta klātbūtnes.
6. Pretendents tiek rakstiski informēts par pieņemto lēmumu piecu darba dienu laikā pēc Komisijas lēmuma pieņemšanas.
7. Informācija par atbalstītajiem projektiem tiek publicēta tīmekļvietnē www.izglitiba.riga.lv un www.jaunatne.riga.lv.

**VI. Projekta darbības kontrole**

1. Finansējuma saņēmējs 5 darba dienu laikā pēc projekta īstenošanas beigu termiņa Nodibinājumam iesniedz projekta gala atskaiti:
   1. projekta saturisko atskaiti (3.pielikums);
   2. projekta finanšu atskaiti (4.pielikums).
2. Nodibinājumam un Departamentam ir tiesības nepieciešamības gadījumā veikt projekta:
   1. aktivitāšu norišu pārbaudi uz vietas projekta īstenošanas laikā;
   2. finanšu līdzekļu izlietojuma pārbaudi.
3. Ja projekts netiek īstenots noteiktajā termiņā un atbilstoši iesniegtajam projekta pieteikumam vai piešķirtais finansējums netiek izlietots paredzētajiem mērķiem un tiek konstatēti finanšu pārkāpumi, Komisija pieņem lēmumu par piešķirtā finansējuma samazināšanu.

Nodibinājuma “Baltijas Reģionālais Fonds”

valdes locekle L.Siliņa